Glavni odbor Mosta odlučio je podržati Miroslava Škoru na predsjedničkim izborima. Predsjednički kandidat odmah im je zahvalio i poručio da će zajedno do pobjede.

Predsjednik Mosta Božo Petrov rekao je je da je želja Mosta imati predsjednika koji će štititi interese svih građana, a ne interese stranaka. "To se može dogoditi s osobom koja ima mogućnost promijeniti stvar. Most će na predsjedničkim izborima podržati kandidaturu Miroslava Škore", izvijestio je Petrov.

"Određeni potezi koje je najavio Miroslav Škoro podudaraju se s onim što je Most tražio: borbu za pravedniji izborni sustav, zalaganje za referendumsko izjašnjavanje građana, slobodno i javno, borbu za zaštitu okoliša i zaštitu naših resursa te borbu protiv korupcije", istaknuo je.

Kaže da je odluka donesena većinom glasova te da su drugi kandidati "simboli kontinuiteta propadanja". "Što se tiče Škore i nekih drugih, isključivo smo razgovarali s njim, i to o predsjedničkim izborima. Nije bilo razgovora s drugima", dodao je Petrov i kazao da dogovor o konkretnim potezima treba tek uslijediti idućih dana.

O zabrani SDSS-a

"Smatram da treba dati mogućnost građanima da se nešto promijeni, a ne da uvijek sve ostaje na jednoj od dvije jake političke opcije koje će uvijek štititi svoje interese. Postoji mogućnost da netko tko želi braniti interese građana ugrozi kandidate ovih političkih stranaka, čemu onda rasipati glasove?" pitao je Petrov i dodao da se većinom slaže sa Škorinim stavovima. "Predsjednik ne može biti fikus, on ima mandat i povjerenje građana i treba dobiti odgovarajuće ovlasti i koristiti te ovlasti", istaknuo je.

Na novinarski upit slaže li se Most sa stavovima Škore oko zabrane SDSS-a, Petrov je odgovorio da je Škoro to objasnio te odluku o tome donosi Ustavni sud. Nije mu sporno ni ako za tim Miroslava Škore radi bivši savjetnik predsjednice RH Mate Radeljić. "Tko radi u njegovom timu to su pitanja za Škoru. Ono što mene zanima je koje stavove zastupa pojedini kandidat, a ono što mogu vidjeti je da Škoro za razliku od dva simbola kontinuiteta propadanja zastupa da ne bude korupcije, klijentelizma, zaštitu nacionalnih interesa i resursa, pravedniji izborni sustav ", kazao je Petrov.

"Ja želim vidjeti predsjednika RH koji se brine za interese svih građana, a ne interese stranaka ili svoj osobni interes", naglasio je Petrov ne želeći prognozirati tko će od predsjedničkih kandidata ući u drugi krug.

Škoro zahvalio na podršci

Predsjednički kandidat Miroslav Škoro zahvalio je Mostu na potpori.

"Od objave moje kandidature do danas izložen sam snažnim napadima političko-obavještajno-medijske družine. Unatoč tome podršku mi je pružilo puno političkih stranaka i puno pojedinaca i hvala vam na tome. Danas mi je podršku pružila i stranka Most, stranka koja je svojom pojavom razbila privid duopola na hrvatskoj političkoj sceni, stranka koja se bori protiv korupcije, koja je transparentna, koja traži otvaranje arhiva i stranka, čiji su članovi kada je trebalo, da bi sačuvali vlastiti obraz, izašli iz vladajuće koalicije.

Hvala vam, mostovci, od srca na tome. Zajedno ćemo do pobjede, sad ili nikada", poručio je Škoro.



Grmoja komentirao i provokacije u Rijeci

Politički tajnik Mosta Nikola Grmoja kazao je da je on na Glavnom odboru zajedno s Robertom Podolnjakom zagovarao Slavena Dobrovića kao kandidata, ali da su analizirajući sve okolnosti donijeli odluku o podršci Škori. "Nama nikad nije bila bitna naša politička opcija i nikad nam nije bio bitan stranački interes, uvijek nam je interes Hrvatske na prvom mjestu", poručio je.

Grmoja je komentirao i provokacije s talijanskom zastavom u Rijeci. "Provokacije je uvijek bilo i uvijek će ih biti. Mi smo suverena država, na provokacije trebamo odgovoriti, ali ne previše se obazirati, ne trebamo raspravljati ni s ovima iz Beograda koji provociraju već biti fokusirani na svoje interese", istaknuo je.